གཉིས།བློན་ཆོས་བན་སྔགས་བརྒྱད་ཅུའི་ཆོས་སྤྱོད་དེ་ཡང་བློན་ཆོས་བན་སྔགས་བརྒྱད་ཅུ་ནི་སྒར་བའི་བླ་མ་ས་ལྟ་བ་ལྷ་རྗེ་བསེར་བུ་བརྟག་ནས་བོད་རབ་བྱུང་བཞི་བའི་སྨད་ཙམ་ལ་དཀའ་བའི་ལས་དང་དཀོན་པོའི་རྒྱུ་ལ་མ་འཛེམས་པར་གསར་འཛུགས་གནང་བའི་བཀའ་གདམས་པ་དང་རྙིང་མ་བའི་གྲུབ་མཐའ་མཉམ་འདུས་ཀྱི་ཆོས་སྡེ་ཞིག་ཡིན་ལ།རྗེས་སུ་རོང་བོ་བླ་མ་བསམ་གཏན་རིན་ཆེན་གྱི་སྐུ་རིང་ལ་བཀའ་གདམས་པ་རྣམས་གསེར་ལྗོངས་རྒྱ་ཐང་སྟེ།༩དེང་གི་རེབ་གོང་རོང་བོ་གྲོང་བརྡལ་༠རོང་བོ་གྲོང་སོའི་ཕོ་བྲང་གི་མདུན་ལ་གནས་སྤར་ཏེ་རོང་བོ་དགོན་བདེ་ཆེན་ཆོས་འཁོར་གླིང་ཞེས་པར་གཞི་བཟུང་ན་ཡང་བློན་ཆོས་ས་ཁུལ་དུ་སྔར་བཞིན་བློན་ཆོས་བན་སྔགས་ཞེས་པའི་ཆོས་སྡེ་འདི་དང་འདིའི་མིང་བློན་ཆོས་བན་སྔགས་བརྒྱད་ཅུ་ཞེས་པའི་སྔར་བཞིན་སོར་བཞག་མཛད་ནས་ལོ་རེའི་ཚེས་བཅུ་དང་།བཞི་བའི་སྨྱུང་གནས།ལྔ་བའི་མ་ཎི།བཅུ་བའི་ལྔ་མཆོད།བོད་ལོའི་སྐུ་རིམ་སོགས་ཀྱི་སྐབས་སུ་ཆོས་སྤྱོད་ཆོ་ག་དང་།འདོན་རྟ་དབྱངས་གསུམ་སོགས་གནའ་བོའི་ལུགས་བཞིན་གྲལ་མ་ཆགས་པ་དང་།ཟུར་མ་ཉམས་པར་སྤེལ་བཞིན་ཡོད་པས།བཅུ་བའི་ལྔ་མཆོད་ཀྱི་སྐབས་སུ་སྡེ་འདིའི་སྔགས་པ་རྣམས་ཀྱི་རང་རང་གི་སྔགས་ཆས་དང་ཞྭ་ནག་སོགས་ཁྱེར་ཏེ་བློན་ཆོས་བན་སྔགས་བརྒྱད་ཅུའི་འདུ་ཁང་བཀའ་གདམས་གསང་སྔགས་མི་འགྱུར་གླིང་དུ་འཚོགས་ནས་སྔར་སྲོལ་བཞིན་ཚེས་ཉེར་ལྔ་ཉིན་སྐྱབས་འགྲོ་ཁ་ཚང་དང་བསང་མཆོད་བཀྲ་ཤིས་འཁྱིལ་བ།གསང་བདག་གཏུམ་པོ་ཁྱུང་ལྔའི་བསྟོད་ཚོགས་དང་ཚོགས་མཆོད་ཀྱི་འདོན་པ་ཁ་ཚང་འདོན་པ་མ་ཟད།བསྐལ་བ་དང་ཆེད་ཐོ།བརྟན་མ་དང་བསྔོ་སྨོན་ཤིས་བརྗོད་སོགས་འདོན་རྟ་དབྱངས་གསུམ་ལ་སྦྱར་ཏེ།ཚོགས་བརྒྱ་བསྐོར་བའི་ཆོ་ག་སོགས་ཀྱང་སྤེལ།ས་སྲོད་ཀྱི་སྐབས་སུ་མཆོད་མེའམ་གླིང་མེ་ཞེས་པ་སྒྲོན་ཏེ་ནུབ་ཕྱོགས་བདེ་བ་ཅན་གྱི་ཞིང་ཁམས་ལ་དམིགས་ནས་མཆོད་པའི་ཡན་ལག་བདུན་པ་དང་སྤྲིན་གཞུང་སོགས་འདོན་པའི་ཞོར་དུ་མཆོད་པའི་རོལ་མོའི་བྱེ་བྲག་དུང་དཀར་དང་ལྗགས་གླིང་།དུང་ཆེན་སོགས་རིམ་བཞིན་བུས་ཏེ་རྗེ་ཙོང་ཁ་པ་ཆེན་མོ་ལ་སེམས་ཁོང་ནས་དད་གུས་དང་རྗེས་དྲན་བྱེད་པ་མཚོན་པར་བྱེད།ཚེས་ཉེར་དྲུག་ཉིན་དང་ཉེར་བདུན་ཉིན་གཤིན་རྗེ་གུ་གང་གི་གཏོར་བཟློག་ལས་གཞན་རྣམས་ཉིན་སྔོན་མ་དང་གཅིག་མཚུངས་ཡིན་ཞིང་།ཉིན་དེའི་ཕྱི་དྲོ་ལ་གྲལ་འཆམ་ཞེས་སྔགས་འཆང་བ་ཞིག་གིས་ལུས་ལ་དར་ནག་གྱོན་ཞིང་དབུ་ལ་ཞྭ་ནག་མནབས་ཏེ་སྔགས་འཆམ་འཁྲབ་པའི་སྲོལ་དེ་སྔར་ལུགས་བཞིན་དུས་ལྟ་ད་དུང་ཡང་མ་ཉམས་པར་ཡོད་ཅིང་།དེ་ནས་དགོང་མོའི་དུས་སུ་སྐྱེས་ཕོ་མོ་རྒན་གཞོན་ཐམས་ཅད་གཅོད་འོག་ལ་བསྡད་དེ་ལུས་སྦྱིན་གྱི་ཆོ་ག་སྤེལ་བའི་སྲོལ་ཡང་སྔར་བཞིན་མ་ཉམས་པར་ཡོད།